Pljeskom su dočekali danas zastupnici gradonačelnika Milana Bandića koji se pojavio na sjednici Gradske skupštine na izglasavanju proračuna. Došao je, kako je sam objasnio, u dogovoru s liječnicima. Kasnije je njegova većina također pljeskom slavila prolazak proračuna kada se Bandić već bio vratio u bolnicu.

Izglasavanje gradskog proračuna, u kojem su tri potrebna glasa gradonačelniku Milanu Bandiću i HDZ-u osigurala trojica "prebjega" iz dosadašnje oporbe, čelnici oporbenih stranaka oštro su napali kao "travestiju", "političko dno" i "političku igru" iza koje uz Bandića stoji i premijer Andrej Plenković.

Zagrebački proračun izglasan je s 26 glasova za i 24 protiv, a ključne tri ruke podigli su Ilija Ćorić iz HSS-a, Miroslav Polovanec iz HSLS-a i Jozo Milićević iz Nezavisne liste Zagreb.

Pogledajte video izglasavanja proračuna u Skupštini

Vaš preglednik ne omogućava pregled ovog sadržaja.

Miroslav Polovanec (HSLS) izjavio je da je glasao za zagrebački gradski proračun jer ne želi da mu naređuju prezimena koja nisu zagrebačka kao što je Hasanbegovićevo, Ilija Ćorić (HSS) za svoju je podršku rekao da je u interesu Zagrepčana, a Jozo Miličević (Nezavisna lista) tvrdi da je za proračun glasao po osobnoj savjesti.

HSLS-ov zastupnik Miroslav Polovanec, iako formalno pripada oprobi, objasnio je da je odavno odlučio dati podršku proračunu koji je predložio gradonačelnik Milan Bandić istaknuvši da je to odavno odlučio me želeći da mu diktiraju neka prezimena koja nisu zagrebačka.

"Ja sam to odavno odlučio. Ako ste vidjeli ja sam jedan od rijetkih Zagrepčaneca koji ne da da mu se diktiraju neka prezimena koja nisu zagrebačka", kazao je Polovanec kojeg je u međuvremenu izbačen iz HSLS-a.

Upitan na kakva prezimena misli, odgovorio je da sigurno "neće stati pod palicu da mi naređuje Zlatko Hasanbegović (Neovisni za Hrvatsku).

Na pitanje novinara zašto je prije dva tjedna u anketi tportala rekao da neće podržati proračun, Polovanec tvrdi da je to rekao u 'jednom kontekstu', odnosno da je rekao da neće podržati 'takav' proračun.

Glavni tajnik HSS-a Ilija Ćorić, koji je već izbačen iz te stranke, ustvrdio je da je podržao proračun iz jednog jedinog razloga - jer je to u interesu Zagrepčana.

"Istina, pojedine političke opcije ne dijele taj interes. Postoje tu u Skupštini nekolicina kvalitetnih pojedinaca, tu prije svega mislim na kolegu Mateja Mišića, Tomislava Tomaševića i Anku Mrak Taritaš, Stanka Kordića, Renata Peteka - to su kvalitetni zastupnici, ali ne postoji tu politička snaga koja bi na novim izborima polučila neki rezultat i jednostavno bi se kvaliteta grada i komunalni život u 2019. urušili", ustvrdio je.

Tvrdi i da mu nisu ponudili nikakvu protuuslugu za glas za proračun.

"Neizglasavanje proračuna bi uzrokovalo nove izbore, a oni bi donijeli novi nered i jednostavno bi grad ušao u krizu", kazao je Ćorić.

Zastupnik Nezavisne liste Zagreb Jozo Milićević kazao je da je glasao po osobnoj savjesti.

"Već kad se počelo govoriti o izlasku Nezavisnih za Hrvatsku iz koalicije sam rekao da ću dobro razmisliti što ću napraviti. Čak je jedna kombinacija bila da u potpunosti izađem iz Skupštine jer si ne mogu dozvoliti da oni koji su nas do jučer nazivali komunističkim reliktima i takve nam slične nazive davali, da se sada stavljaju kao vođe oporbe koje će promijeniti Grad Zagreb", kazao je, aludirajući na Neovisne za Hrvatsku.

Dodao je da je program Neovisnih bio zasnovan na ideološkim platformama, da oni nisu dali niti jedan amandman, prijedlog za izmjenu proračuna nego su rekli da će izaći iz koalicije samo zato što se gradonačelnik Bandić nije dovoljno ispričao.

Na novinarsku opasku da je dvaput rekao da će glasati protiv, ustvrdio je da to niti jedanput nije rekao.

"Rekao sam da je naš stav da ne možemo dozvoliti da Nezavisni za Hrvatsku budu vođe oporbe i da ćemo dobro razmisliti. Kasnije kada ste mi poslali poruku sam vam rekao da se ništa nije promijenilo. Znači nisam vam rekao niti da ću glasati za niti protiv", naglasio je.

Najavio je da će u Skupštini biti neovisan "kao što sam i dosad bio i glasati uvijek po svojoj savjesti".

Tijek događaja:

15:00 - Nakon izglasavanja proračuna Grada Zagreba za 2019. sjednica zagrebačke Gradske skupštine u četvrtak poslijepodne je zbog nedostatka kvoruma prekinuta, a njezin nastavak je zakazan za ponedjeljak, 17. prosinca, u 10 sati.

Proračun je bio prva točka dnevnog reda, a sjednica je prekinuta na drugoj točki, gradonačelnikovom prijedlogu programa građenja komunalne infrastrukture na području Grada Zagreba u 2019. godini.

14:33 – Miroslav Polovanec (HSLS), jedan od trojice koji su pridonijeli tome da proračun bude izglasan, rekao je novinarima da on kao pravi Zagrepčanec neće dopustiti da mu odluke diktiraju ljudi sa stranim prezimenima. Kada su ga pitali na koga je konkretno mislio, odgovorio je: "Na Hasanbegovića."

14.15 – Šef HSS-a Krešo Beljak sazvao je izvanrednu konferenciju za medije u 15 sati.

13:47 – Neslužbeno doznajemo da će Ilija Ćorić (HSS) biti suspendiran u stranci. HSS je inače u Amsterdamskoj koaliciji s GLAS-om Anke Mrak-Taritaš i IDS-om.

13:40 – Ovo je dogovor. To se porađalo proteklih tjedana. To je prevara. Trebate pitati ključne aktere: Darinka Kosora i Krešimira Beljaka – rekao je Zlatko Hasanbegović o izglasavanju proračuna.

– Pratite imenovanje u upravama i pratite koliko će ljudi Darinka Kosora ući u te uprave – dodao je.

– Želim mu dobro zdravlje, brz oporavak i političku mirovinu – rekao je Hasanbegović o dolasku Milana Bandića u Skupštinu.

13:39 – Razočaran sam. Ovo je klasična izdaja birača. Duboko me razočaralo što je kolega iz HSS-a digao ruku. On je glavni tajnik HSS-a. Za sve morate pitati Krešu Beljaka, HSS i Amsterdamsku koaliciju. Čvrsto je bio na stavu da će biti protiv proračuna – rekao je šef SDP-a Davor Bernardić.

– Ja sam cijelo vrijeme govorio da sam optimističan, da vjerujem u projekte i hvala Bogu i zastupnicima da je prevladao razum. Nije bilo pitanje hoće li netko ići kontra gradonačelnika ili bilo kojeg zastupnika, ovdje je bilo pitanje razuma da ne blokiramo projekte koji su u tijeku – kazao je predsjednik Skupštine Andrija Mikulić.

13:38 – Tri glasa koja su Bandiću nedostajala dali su Jozo Milićević (Nezavisna lista Sandre Švaljek), Miroslav Polovanec (HSLS) i Ilija Ćorić (HSS). Više o tome pročitajte OVDJE. Za proračun je glasalo 26 zastupnika, njih 24 je glasalo protiv, a nitko nije bio suzdržan.

12:21 – Amandmane koje je HDZ podnio na proračun, a gradonačelnik ih prihvatio, obrazložio je kolegama zastupnik Davor Filipović, nakon kojeg je za govornicu stigao SDP-ov Rajko Ostojić.

– Ovo je proračun kontinuiteta, što znači da se ponavljaju isti projekti, nikad dovršeni. Proračun je socijalan, ali nikako nije razvojan. Jedino što se sjećam da je napravljeno od kapitalnih projekata jest skijaška staza na Sljemenu, Bundek i uređenje oko Sveučilišne bolnice – rekao je Ostojić.

– SDP neće podržati ovakav proračun, bilo glasovanje javno ili tajno – rekao je na kraju.

12:00 – Počela je rasprava o proračunu.

11:46 – Milan Bandić vratio se u bolnicu. Novinarima je na pitanje ima li dovoljno ruku rekao: – Najvažnije da je čovjek zdrav.

Zagrebački gradonačelnik izišao je iz bolnice na vlastitu odgovornost zbog aktualnog sata, a potom se vraća na Kliniku za plućne bolesti Jordanovac. Liječnici Klinike gradonačelnika Bandića očekuju da se vrati i nastavi s bolničkim liječenjem koje bi se, prema njihovim procjenama, moglo završiti sljedećih tjedan dana jer je zdravstveno stanje bolje. Ako se nastavi takav tijek, nakon još jednog tjedna bolnice Bandiću slijedi kućni oporavak.

Foto: Matija Habljak/PIXSELL

11:35 – Oporbeni zastupnici kažu da je jedini način da proračun prođe tajno glasovanje. Naime, da se odobri tajno glasovanje, treba glasati o tome. Razlika je u tome što tu ne treba natpolovična većina svih zastupnika nego samo većina.

Anka Mrak-Taritaš rekla je da je najizglednije da će se proračun povući i predložiti za sjednicu 28. prosinca iako se na hodnicima nagađa da bi sljedeća mogla biti održana na Staru godinu.

11:16 – Tek što je nastavljena sjednica, Drago Prgomet uime HDZ-a zatražio je stanku od 30 minuta.

10:35 – Milan Bandić nije se vratio u dvoranu. Stanku od 30 minuta zatražila je Ana Stavljenić Rukavina iz Bandićeva Kluba zbog daljnjih konzultacija.

10:30 – Nakon stanke nastavljena je sjednica. Prva točka dnevnog reda je proračun.

10:15 – Tijekom aktualca Milan Bandić oporbenim je vijećnicima poručio da se ne moraju bojati za njegovo zdravlje. Tomislav Tomašević iz "Zagreb je naš" odgovorio je gradonačelniku kako mu želi dobro zdravlje i dug život, ali još kratku političku karijeru, javljaju 24 sata.

09:48 – Bandić na sjednici odgovara na pitanja gradskih zastupnika

– Slušam ja liječnike, rekli su da mogu otići na par sati. U dogovoru je to s njima, nisam ja tako blesav kako izgledam – rekao je Bandić, a na pitanje ima li 26 ruku za proračun, dodao je kako će "biti izbora, ako neće biti ruku jer izbori su legitimni“. Politički mu život nije na kocki, kazao je, jer da sutra umre, objasnio je, napravio je dovoljno.

– Da su svi napravili koliko ja, ova bi Hrvatska bolje izgledala – rekao je gradonačelnik. U tijeku je trenutačno aktualni sat u kojem zastupnici postavljaju pitanja gradskim čelnicima, a nakon toga slijedi točka o proračunu.

Podsjetimo, zagrebački gradonačelnik Milan Bandić prošli tjedan završio je u bolnici zbog plućne embolije. Tijekom vikenda, kako je doznao Večernji list, imao je još jedan udar tromba koji je krenuo u veliku venu prema plućima. Ostavši bez daha i teško dišući, Bandić je uvidio da liječnički savjeti nisu mlaka vodica i to je bio glavni argument zbog kojeg je poslušao doktore, prije svega predstojnika Klinike za plućne bolesti akademika Miroslava Samaržiju, i odustao od toliko željenog otvaranja spomenika Franji Tuđmanu.

Foto: Matija Habljak/PIXSELL

Skupština grada Zagreba danas odlučuje o gradonačelnikovu prijedlogu proračuna za iduću godinu teškom osam milijardi i 190 milijuna kuna.

Proračun su trebale braniti zamjenice gradonačelnika Jelena Pavičić Vukičević i Olivera Majić te pročelnica Gradskog ureda za financije Daniela Juroš Pečnik, no Milan Bandić stigao je u Skupštinu unatoč upozorenjima liječnika.

Nakon što je Stranka rada i solidarnosti Milana Bandića raskinula koaliciju s Neovisnima za Hrvatsku (NZH) otvorilo se pitanje nove većine u zagrebačkoj Gradskoj skupštini i izglasavanja proračuna za iduću godinu, za što Bandiću sada nedostaju tri ruke.

Oporba nije uložila niti jedan amandman na prijedlog proračuna, koji ocjenjuje megalomanskim i smatraju da ne donosi dobrobit građanima.

Zamjenica zagrebačkog gradonačelnika Jelena Pavičić Vukičević poručila je u srijedu kako bi bilo neodgovorno izjaviti da će proračun Grada Zagreba za 2019. u iznosu od osam milijardi i 190 milijuna kuna sto posto proći na sjednici Gradske skupštine u četvrtak, ali da vjeruje da će gradski zastupnici ipak znati procijeniti što je najbolji interes i Zagreba i njegovih građana.

– Bilo bi neodgovorno izjaviti da će proračun 100 posto proći. Mi smo za razgovor i suradnju uvijek otvoreni i ipak vjerujem da će gradski zastupnici u odnosu na programe javnih potreba u različitim djelatnostima koji se financiraju iz proračuna Grada Zagreba, ali i Zagrebačkog holdinga i povezanih društava, znati procijeniti što je najbolji interes i Grada i svih građana – istaknula je Pavičić.

Pogledajte video: Otkrivanje spomenika Franji Tuđmanu